Министърът на здравеопазването Кирил Ананиев обяви новите мерки, които се взимат за борба срещу разпространението на коронавируса.

- Преустановява се посещението на паркове, градски градини, спортни и детски площадки и съоръжения на открити и закрити места.

Собствениците на домашни любимци ще могат да извеждат своите животни, но е забранено струпването на едно място.

- Органите на МВР ще организират контролно-пропусквателни пунктове на входно-изходните пътища на областните центрове и ще проверяват целта на пътуването на гражданите.

Ще се пропускат лица в случай на неотложно пътуване, обусловено от доказана потребност от трудово естество, здравословни причини, завръщане в собствения настоящ или постоянен адрес или дом. Това ще се удостоверява с бележка от работодателя, медицински или документ за самоличност.

- Забранява се на лицата до 60-годишна възраст да посещават хранителни магазини и аптеки всеки ден от 8:30 до 10:30 ч.

Ако резултатът от мерките е негативен, те ще бъдат затегнати още повече, каза Кирил Ананиев.

Лицата, които напускат своите домове, ще трябва да декларират за своята собствена отговорност.

Здравният министър Кирил Ананиев заяви, че идеята на тези ограничения е не да се пречи на бизнеса. Няма да бъдат спирани и ограничавани камионите, които пренасят хранителни стоки, лекарства, пощи.

"Не искаме да пречим на бизнеса, още повече на тези които доставят стоки и услуги от първа необходимост", заяви Ананиев.

Фирмите обаче трябва да осигурят възможно най-скоро служебни бележки.

Вътрешният министър Младен Маринов заяви, че отношение на организацията извън областните градове мярката влиза в сила тази вечер в 00 часа. Препоръката е в рамките на два дни всички, които работят на места извън областните градове да получат своите бележки-уверение от работодателя, че работят на това място, за да може контролните органи да ги пропускат през пунктове.

Призивът е към всички граждани е да спазват стриктно разпоредбите и да продължават да спазват дисциплината, което ще направи по-лесна работата на МВР, когато трябва да се издирват карантинирани и контактни лица по отношение на коронавируса.

Ако мерките не дадат резултат, ще се дадат допълнителни указания.

"Нека да дадем възможност на възрастните, когато излизат да е с минимален риск за тях, бързо да напазаруват и да се приберат в къщи, защото те са най-засегнатата група", заяви вътрешният министър.

Мерките са в рамките на извънредното положение и може да бъдат удължавани.